DELTA ปิด “ออลไทม์ไฮ” รับเม็ดเงินไหลเข้า รีเทิร์น SET50 โบรกชี้กำไร Q4 เด่น
DELTA ปิด “ออลไทม์ไฮ” พุ่ง 15% มูลค่าซื้อขายเฉียด 2 หมื่นล้าน รับเม็ดเงินไหลเข้า หลังกลับสู่ SET50 อีกครั้ง มีผลต้นเดือนหน้า โบรกชี้กำไรไตรมาส 4/65 โตเด่น
DELTA ปิด “ออลไทม์ไฮ” พุ่ง 15% มูลค่าซื้อขายเฉียด 2 หมื่นล้าน รับเม็ดเงินไหลเข้า หลังกลับสู่ SET50 อีกครั้ง มีผลต้นเดือนหน้า โบรกชี้กำไรไตรมาส 4/65 โตเด่น
30 ธ.ค. 2565

ผู้สื่อข่าวรายงานว่า วันนี้ (30 ธ.ค.65) ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ปิดตลาด อยู่ที่ระดับ 830 บาท บวก 108 บาท หรือ 14.96% สูงสุดที่ระดับ 876 บาท ต่ำสุดที่ระดับ 718 บาท ด้วยมูลค่าการซื้อขาย 1.91 หมื่นล้านบาท

ทั้งนี้ราคาหุ้น DELTA ปรับตัวเพิ่มขึ้นแรงกว่า 100 บาทในวันนี้ ส่งผลต่อดัชนีตลาดหุ้นไทยราว 10.80 จุด ผลักดันดัชนีปิดที่ระดับ 1,668.66 จุด ซึ่งก่อนหน้านี้ราคาหุ้น DELTA เคยไต่ระดับขึ้นถึง 800 บาท ก่อนจะค่อยๆไหลลงมาและหลุด 300 บาท โดยราคาปรับขึ้นมาอีกครั้งหลังบริษัทสามารถสร้างเซอร์ไพรส์เกี่ยวกับผลประกอบการที่เติบโต และมีแรงเข้ามาเก็งกำไรอีกครั้งเมื่อได้กลับเข้า SET50 จนทำให้ราคากลับขึ้นมาแตะระดับ 800 อีกครั้ง
โดย บล.โนมูระ พัฒนสิน ระบุในบทวิเคราะห์ว่า เห็นเม็ดเงินไหลเข้าจากการ rebalance วันนี้ก่อนมีผลเข้า SET50 ต้นเดือน ม.ค.66 แม้ซื้อขายบน Premium PER ปี 66 ที่ 63 เท่า แต่กระแส Fund flow ระยะสั้นยังเข้ามาช่วยสนับสนุน
สำหรับกำไรปกติในไตรมาส 4/65 คาดไว้ที่ 3,356 ล้านบาท เพิ่มขึ้น 118% จากงวดเดียวกันของปีก่อน แต่ลดลง 14% จากไตรมาสก่อน โดยยอดขาย 34% จากงวดเดียวกันของปีก่อน และ GPM 22% เพิ่มขึ้นจากงวดเดียวกันของปีก่อน คาดกำไรทั้งปี 65 ที่ 14,699 ล้านบาท เพิ่มขึ้น 119% จากงวดเดียวกันของปีก่อน และปี 66 ที่ 14,294 ล้านบาท แต่ลดลง 3% จากงวดเดียวกันของปีก่อน
ส่วนภาพระยะยาวปัจจัยพื้นฐานยังคงโดดเด่น 1) ลูกค้า Data Center ยังดีต่อเนื่อง 2) ศักยภาพการเติบโตของลูกค้า EV car จากจุดเด่นสายการผลิตที่ต้นทุนต่ำ 3) มีฐานลูกค้าหลายกลุ่มทั้ง รถยนต์ โทรคมนาคม และอยู่ในหลายภูมิภาคทั้งยุโรป-สหรัฐ-เอเชีย